  Анжелика Тихонова корреспондент «Удмурт Кенеш» огазеяськонлэн XIV ӧтчамаз тямыс секциос ужазы. Люкаськемъёс кыл ласянь политикаез нуон, удмурт семьялэн сюлэмшугъяськонъёсыз но мукет ужпумъёс сярысь вераськизы. Ивортодэтъя «Удмуртия» агентстволэн корреспондентэз секциосты нуисьёсын вераськиз. «Туала вакытэ кыл ласянь политикаез быдэсъянлэн аспӧртэмлыкъёсыз но эрикрадъя инъетэз» секциен истори тодосъя кандидат, Удмуртиысь Кузебай Герд нимо йӧскалык музейысь тодосъя секретарь Юрий Перевозчиков кивалтӥз. Тодосчи вераз, солэн, озьы ик юристъёслэн но чакламзыя, элькунмылэн кылъёс сярысь катэз туж умой шуыса. Отын ваньмыз, мар кулэ луэ, пусъемын. Шугъяськон мукетыз бордын – удмурт калык удмурт кылын вераськыны возьдаське. Соин ик секциын, кыӵе удысъёсын луэ, яра но кулэ удмурт кылын вераськыны юанэз ӝутӥзы. Адямиос медаз возьдаське. Шуом, парламентын - Кун Кенешын, ёрос Кенешын кулэ ас кылын вераськыны. Тӧрлык ёзъёсын но вераськоно. Нылпи садысен ик кутскыса, шуом, социальной пӧртэм учреждениосын одно ик кулэ ас мылкыдъя но вераськыны удмурт кылын Юрий Перевозчиков, Удмуртиысь Кузебай Герд нимо йӧскалык музейысь тодосъя секретарьОзьы ик Юрий Перевозчиков кыл ласянь политика бордын одно ик мерлыко чаклан луыны кулэ шуыса пусйиз. «Удмурткенешчиос» асьсэос быгатозы кутскыны удмурт кылын котькытын вераськыны, но, шуом, сыӵе регламентъёс ке ми лэсьтом, соос быгатозы чакланы, шуом, если удмурт нылпи садикын вераськыны луэ удмурт кылын, мед ваньзы вераськозы удмурт кылын. Активистъёс но асьсэос мед кутскозы котькытын удмурт кылын вераськыны, кытын со яра Юрий Перевозчиков, Удмуртиысь Кузебай Герд нимо йӧскалык музейысь тодосъя секретарьУдмурт кылэз утён но азинтон сярысь мукетаз но секциын вераськизы – «Удмурт семьялэн асшӧдонэз но тазалыкез» секциын. Сое «Удмурт нылкышно кенеш» огазеяськонлэн тӧроез, «Удмурт Дунне» газетлэн валтӥсь редакторезлэн воштӥсез Елена Миннигараева нуиз. «Удмурт нылкышно кенеш» азьвыл пӧртэм эскеронъёс, юалляськонъёс ортчытӥз. Удмурт кышномуртъёслэсь юазы, мар соосты туннэ нуналлы тужгес но сюлмаськытэ. Елена Миннигараевалэн кылъёсызъя, нылкышноос нырысетӥ интые анай кылэз, лулчеберетэз семьяын утёнэз, нош кыкетӥ интые семьялэсь тазалыксэ пуктӥзы. Со юалляськонлы йылпумъянъёсъя ик секциын вераськонэз но радъязы. Нош мар пӧртэмез удмурт семьялэн мукет семьяослэсь. Нылкышноослэн азьветлӥсьсы пусйиз, одӥг ласянь вань семьяослэн ужпумъёссы огкадесь шуыса, со - нылпиосты будэтон но визьнодан, семьяын ог-огдэ валаса, гажаса улон, семьялэн шудо-буро улонэз. Озьы ке но, малы нимаз удмурт семья шуиськом. Малы ке шуоно удмурт семьяын эшшо вань на одӥг, берло дыре тужгес но лэчыт, сюлмаськон – со анай кылэз утён, анай сям-йылолъёсты, лулчеберетэз пиналъёслы сётон, семьяын сое ваньзэ возён Елена Миннигараева, «Удмурт нылкышно кенеш» огазеяськонлэн тӧроезСоин валче, секциын семья пушкын удмурт кылэз дышетыны луонлыкъёс, тунсыко амалъёс сярысь вераськизы. Озьы ик люкаськемъёсты улонэ пыӵатэм, али ужась но азьланезлы чаклам пӧртэм тунсыко ӵектосъёсын тодматӥзы. Уго, Елена Миннигараевалэн верамезъя, тросэз гуртъёсысь семьяос, нылкышноос соос сярысь тодытэк но кылё. Нош семья тазалык сярысь вераськонэз нуыны секцие Ижкарысь эм академиысь профессорез, нылпи висёнъёсъя кафедраен кивалтӥсез, эмчи-пульмонологез Маргарита Ермаковаез ӧтизы. Со туж зол ӧнерчи та удысъя. Со лэсьтӥз сыӵе анализ, висъяське-а гуртысь семьяослэн тазалыксы карысь семьяосын ӵошатыса, маин со висъяське, марлы тужгес но саклык висъяно, <…> но мар карыны быгатоз нылкышно кенеш, кызьы ке но та югдурез ӟечгес карон понна Елена Миннигараева, «Удмурт нылкышно кенеш» огазеяськонлэн тӧроезОзьы ик секциын нылкышнолэн тазалыкез сярысь но вераськизы. Статистика вера, оглом нылкышнолэн улон арлыдыз будэ. Со туж умой. Мукет ласянь, пиналъёслэн тазалыксы, котьма ке но, лябгес луэ. Туж тунсыко статистиказы вуоно анайёслэн, нылъёслэн, школаез йылпумъясь нылъёслэн. Тазалыксыя ог 70 процентсылэн кыӵе ке но шуг-секытъёссы, сюлмаськонъёссы вань. Нош соос вуоно анайёс Елена Миннигараева, «Удмурт нылкышно кенеш» огазеяськонлэн тӧроезАзьланяз «Удмурт нылкышно кенеш» удмурт эмчиосын ёросъёсы потаса югдытон уж нуыны чакла. Зэм, али интернетын но ивор туж трос, но ӵемысь яке гуртъёсын интернет ӧвӧл, яке отын сётэм ивор зэмлыко ӧвӧл но тазалыкез тупатон интые аламагес гинэ каре. Тужгес трос пыриськись - 90 адями - Удмурт йӧскалык лулчеберетлы сӥзем секцие люкаськиз. Сое «Айкай» театрлэн кивалтӥсез Пётр Данилов нуиз. Со ӧнерлыко искусство но калык творчество сярысь вераськиз. Гуртын улӥсь калыклы кыӵе юрттэт кулэ, кыӵе шуг-секытъёссы вань одно ик тодоно шуыса пусйиз. Мон тодӥсько, али трос та партийной ӵектосъя бадӟым юрттэт лэсьтӥське культура юртъёсты тупатон удысъя. Но со тупатонэз тупатонэн гинэ. Но мукетсэ ке верано, сое тупатон сяна, эшшо солэн пуштросэз узырмыны кулэ. Оскем потэ, со но азинскоз шуыса Пётр Данилов, «Айкай» театрлэн кивалтӥсезСо сяна, ӧтчам улсын эшшо вить секциос ужазы на. Отчы пыриськисьёс удмурт кылэз но лулчеберетэз нылпи садъёсын но школаосын дышетон, удмурт кыллэн карын азинскемез, цифровой амалъёсты ивор вӧлмытон ёзъёсы пыӵатон, туризмез азинтон но удмурт егитъёс сярысь вераськизы. Пусъём, секциосын эскерем ужпумъёсъя ӵектонъёс ӧтчамлэн резолюцияз пырозы. Ватсалом, «Удмурт Кенешлэн» XIV ӧтчамезлэн пленарной кенешоназ огазеяськонлэн тӧроез Татьяна Ишматова, Удмуртиысь дышетонъя но тодосъя министр Светлана Болотникова, лулчеберетъя министр Владимир Соловьёв но ивор вӧлмытонъя агенствоен кивалтӥсь Александр Валов вераськизы. Ивортодэтъя «Удмуртия» агентство ужрадысь видео трансляция нуиз. Вань удмуртъёслэн XIV ӧтчамысьтызы возьматон Тодэ вайытом, ужрад улсын тодосчилы Кузьма Куликовлы «Удмурт Элькунлэн дано кунмуртэз» ним сётӥзы.  Тегъёс: Мерлык Лулчеберет Ижкар Удмуртия УдмуртКенеш семья удмурткыл Удмуртнылкышнокенеш удмуртлык 100ар  